-----------------------------------------------------------------------
  10. การควบคุมภายใน

  -----------------------------------------------------------------------

ในการประชุมคณะกรรมการตรวจสอบครั้งที่ 12/2548 เมื่อวันที่ 13 ธันวาคม 2548
คณะกรรมการตรวจสอบได้ประเมินระบบควบคุมภายในโดยการซักถามข้อมูลจากฝ่ายบริหารเกี่ยวกับความเพียงพอของระบบการควบคุมภายในของบริษัทฯ
เพื่อให้มั่นใจว่า

1.  การดำเนินงานมีประสิทธิภาพและประสิทธิผล

2.  รายงานทางการเงินมีความถูกต้อง เชื่อถือได้ และทันเวลา

3.  มีการปฏิบัติตามนโยบาย กฎหมาย และระเบียบข้อบังคับของทางการที่เกี่ยวข้อง

โดยที่ประชุมคณะกรรมการตรวจสอบสรุปว่าระบบการควบคุมภายในของบริษัทฯมีความเพียงพอและเหมาะสม
และคณะกรรมการตรวจสอบได้ดำเนินการนำแบบประเมินระบบการควบคุมภายใน
เข้าเสนอต่อคณะกรรมการบริษัทในการประชุมครั้งที่ 12/2548 เมื่อวันที่ 16 ธันวาคม 2548
สามารถสรุปรายละเอียดได้ดังนี้

1.  องค์กรและสภาพแวดล้อม

บริษัทฯ ได้ปรับโครงสร้างเพื่อให้เกิดความเหมาะสมและสอดคล้องกับสภาพธุรกิจที่เปลี่ยนแปลง
มีการกำหนดแผนกลยุทธ์ในการดำเนินงาน การจัดการองค์กร บุคลากร การเงิน
โดยยึดหลักการกำกับดูแลกิจการที่ดี
คณะกรรมการได้ให้ความสำคัญต่อการจัดให้มีระบบการควบคุมภายในโดยได้จัดตั้งคณะกรรมการตรวจสอบเพื่อทำหน้าที่กำกับดูแลระบบการควบคุมภายในให้มีเพียงพอและมีประสิทธิผลอยู่เสมอ

2.  การบริหารความเสี่ยง

บริษัทฯ ได้ทำการประเมินความเสี่ยงซึ่งอาจส่งผลกระทบต่อการดำเนินธุรกิจ
โดยแบ่งความเสี่ยงออกเป็น 2 ระดับคือระดับองค์กร กำกับดูแลโดยคณะกรรมการ
คณะกรรมการตรวจสอบ และฝ่ายบริหาร
ในขณะที่ระดับกิจกรรมหรือกระบวนการทำงานจะกำกับดูแลโดยฝ่ายจัดการหรือผู้ปฏิบัติงานที่มีหน้าที่เกี่ยวข้องในกิจกรรมนั้นๆ

3.  กิจกรรมการควบคุมการปฏิบัติงาน

บริษัทฯ ได้จัดให้มีกิจกรรมควบคุมที่เพียงพอและเหมาะสมต่อขนาดและความรับผิดชอบของธุรกิจ
โดยได้มีการปรับปรุงเปลี่ยนแปลงให้เหมาะสมกับปัจจัยเสี่ยงต่างๆ
ที่เปลี่ยนแปลงไปตามการขยายตัวของธุรกิจและสภาพแวดล้อมที่เปลี่ยนแปลง อาทิ
การกำหนดขอบเขต อำนาจหน้าที่ของฝ่ายจัดการแต่ละระดับอย่างชัดเจน
มีการจัดทำระเบียบและแนวทางปฏิบัติที่เป็นลายลักษณ์อักษร

4.  สารสนเทศและการสื่อสาร

บริษัทฯ
ให้ความสำคัญต่อการจัดระบบสารสนเทศและช่องทางการสื่อสารทั้งภายในและภายนอกองค์กรอย่างมีประสิทธิภาพและประสิทธิผล
การสื่อสารภายในได้จัดให้มีข้อมูลที่สำคัญ เพียงพอและทันต่อเหตุการณ์เพื่อประกอบการตัดสินใจ
มีการสื่อสารระหว่างผู้บริหารและผู้ปฏิบัติงานใน 2 ทิศทาง
ทั้งนี้เพื่อให้เกิดการประสานงานอย่างถูกต้องและต่อเนื่อง
นอกจากนี้ยังได้กำหนดมาตรการเพื่อป้องกันการล่วงรู้ข้อมูลภายในจากการปฏิบัติหน้าที่อันเป็นการป้องกันความขัดแย้งทางผลประโยชน์ที่อาจเกิดขึ้นด้วย

5.  การติดตามและประเมินผล

บริษัทฯ ได้จัดให้มีการติดตามและประเมินผลอย่างเพียงพอ ต่อเนื่อง และเหมาะสมในด้านต่างๆ
อาทิ
มีการประชุมคณะกรรมการบริษัทเพื่อพิจารณาและติดตามผลการดำเนินงานของฝ่ายบริหารและฝ่ายจัดการเป็นประจำ
คณะกรรมการตรวจสอบรายงานผลการดำเนินงานตามขอบเขต หน้าที่ ความรับผิดชอบ ผู้สอบบัญชี
ฝ่ายตรวจสอบภายใน ฝ่ายกำกับดูแล
และฝ่ายบริหารความเสี่ยงรายงานข้อสังเกตและข้อบกพร่องต่างๆ
ต่อผู้บริหารเพื่อดำเนินการปรับปรุงแก้ไข
โดยมีคณะกรรมการตรวจสอบเป็นผู้ดูแลความเป็นอิสระในการปฏิบัติหน้าที่ตรวจสอบและรายงานผลการตรวจสอบรวมถึงดูแลให้ฝ่ายบริหารและฝ่ายจัดการนำข้อเสนอแนะไปดำเนินการโดยเหมาะสม

ภายใต้คณะกรรมการตรวจสอบบริษัทมีฝ่ายตรวจสอบภายใน ฝ่ายบริหารความเสี่ยง ฝ่ายกำกับดูแล
ซึ่งตั้งเป็นหน่วยงานอิสระ ขึ้นตรงต่อคณะกรรมการตรวจสอบ โดยแต่ละฝ่ายมีขอบเขตหน้าที่
ดังต่อไปนี้

ฝ่ายตรวจสอบภายใน มีหน้าที่ในการตรวจสอบภายในและประเมินผลในกิจกรรมต่างๆของบริษัทฯ
สอบทานคุณภาพการปฏิบัติงานต่างๆ
ภายในบริษัทฯว่าได้ปฏิบัติตามแผนงานสอดคล้องกับวัตถุประสงค์และเป้าหมายของบริษัทฯหรือไม่
รวมถึงหน้าที่ในการควบคุมและตรวจสอบอื่นๆ ตามที่ได้รับมอบหมายจากคณะกรรมการตรวจสอบ
และรายงานผลการดำเนินงานโดยตรงต่อคณะกรรมการตรวจสอบ โดยจะทำงานตรวจสอบควบคุม
และติดตามการทำงานของบริษัทอย่างสม่ำเสมอ
ซึ่งบริษัทฯได้มีการว่าจ้างที่ปรึกษาอิสระจากภายนอกมาเป็นที่ปรึกษาการตรวจสอบภายในของบริษัท
เพื่อให้คำปรึกษาแก่บริษัทฯ ในการวางระบบการตรวจสอบภายใน
พร้อมทั้งให้คำปรึกษาในการกำหนดนโยบายการตรวจสอบภายในของบริษัทฯ
เพื่อให้การปฏิบัติงานตรวจสอบเป็นไปอย่างมีประสิทธิภาพ

ฝ่ายบริหารความเสี่ยง มีหน้าที่ในการกำหนดการบริหารความเสี่ยง ประสานงาน
และให้คำแนะนำกับหน่วยงานต่างๆ ในการประเมินความเสี่ยง
รวมทั้งการจัดทำแผนป้องกันและควบคุมความเสี่ยง

ฝ่ายกำกับดูแล มีหน้าที่ในการติดตาม และประเมินผล
รวมทั้งควบคุมกำกับดูแลระบบการทำงานของบริษัทฯให้เป็นไปตามกฎระเบียบและกฎหมายที่เกี่ยวข้อง
และรายงานผลการปฏิบัติงานตามแผนป้องกันและควบคุมความเสี่ยงของหน่วยงานต่างๆต่อคณะกรรมการบริษัท
และคณะกรรมการตรวจสอบ

นอกจากนี้บริษัทฯ ยังมีระบบป้องกันการล่วงรู้ข้อมูลระหว่างหน่วยงาน (Chinese Wall)
โดยมีการจัดแยกพื้นที่ของสายงานที่มีข้อมูลที่เป็นความลับชัดเจน มีการกำหนดชื่อรหัส (Code name)
สำหรับลูกค้ารายต่างๆ มีการกำหนดและจำกัดทีมบุคลากรสำหรับแต่ละงานที่อาจมีความขัดแย้ง
ตลอดจนมีข้อกำหนดการปฏิบัติในเรื่องการรักษาความลับให้พนักงานทุกคนปฏิบัติตามดังที่เปิดเผยไว้ในหัวข้อ
การกำกับดูแลกิจการ และบริษัทฯ มีระบบการจัดเก็บเอกสารสำคัญที่ทำให้กรรมการ ผู้สอบบัญชี
และผู้มีอำนาจตามกฎหมายสามารถตรวจสอบได้ภายในระยะเวลาอันควร